Diari Oficial de la Generalitat Valenciana


Sumari del DOGV 6284, del 08-06-2010 (2010/6272)

RESOLUCIÓ de 29 d'abril de 2010, del president del Consell Social de la Universitat Politècnica de València, pel qual s'executa l'acord del Consell Social en què s'aprova la Normativa de Progrés i Permanència en les Titulacions Oficials de la UPV.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6284

Data del DOGV
:   08-06-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/6272


Data del document
:   29-04-2010

Organisme emissor
:   Universitat Politècnica de València

Tipus de document
:   Resolució

Descriptors 

:   * estudiant
    * duració dels estudis
    * legislació
    * organització de l'ensenyament
    * retard escolar
    * universitat
    * ensenyament superior
    * alumne
    * reinserció escolar

RESOLUCIÓ de 29 d'abril de 2010, del president del Consell Social de la Universitat Politècnica de València, pel qual s'executa l'acord del Consell Social en què s'aprova la Normativa de Progrés i Permanència en les Titulacions Oficials de la UPV. [2010/6272]  
El president del Consell Social de la Universitat Politècnica de València, fent ús de les competències que li atribuïx l'article 46.3 de la Llei Orgànica 6/2001, de 21 de desembre, d'Universitats, i en execució de l'acord del Consell Social de data 29 d'abril de 2010, resol:  
Fer pública la Normativa de Progrés i Permanència en les Titulacions Oficials de la Universitat Politècnica de València.   
Valencia, 29 de abril de 2010.- El president del Consell Social: Rafael Ferrando Giner.  
NORMATIVA DE PROGRÉS I PERMANÈNCIA EN LES TITULACIONS OFICIALS A LA UNIVERSITAT POLITÈCNICA DE VALÈNCIA  
(Aprovada pel Consell de Govern en la sessió de 28 de gener de 2010)  
Preàmbul  
L'actual Normativa de regulació de les condicions de progrés i permanència a la Universitat Politècnica de València va ser aprovada pel ple del Consell Social d'11 de setembre de 2006 i modificada per acord del ple del Consell Social de 17 de juny de 2008. El ple del Consell Social de 24 de juliol de 2009 aprovà una modificació parcial tendent a facilitar la culminació dels estudis als estudiants matriculats en titulacions en fase d'extinció com a conseqüència d'adaptar l'oferta docent de la UPV a l'espai europeu d'educació superior (EEES).  
Tal com s'indicava en el document marc de disseny de titulacions, aprovat en el Consell de Govern de 14 de febrer de 2008, la normativa de permanència esmentada en el paràgraf anterior pecava de l'absència de criteris, addicionals als indicats per a superar el primer curs, tendents a exigir als estudiants un aprofitament adequat dels recursos disposats per la Universitat per a la seua formació. També es destacava en el document marc la necessitat de preveure la peculiaritat dels estudiants amb dedicació parcial als seus estudis. Finalment, en el document esmentat es palesava la necessitat de revisar la normativa de progrés per a adaptar-la millor a les condicions dels nous títols oficials adaptats a l'EEES.  
En conseqüència, la present normativa té per objecte definir el marc general que ha de regir per a determinar les condicions de progrés i permanència en les titulacions impartides a la Universitat Politècnica de València en l'àmbit de l'oferta de títols oficials adaptats a l'EEES, i establir unes regles fàcilment intel'ligibles, d'aplicació senzilla i amb un grau raonable de flexibilitat per a permetre als estudiants que, per unes causes o unes altres, tinguen dificultats d'adaptació a l'entorn universitari, la possibilitat de redreçar o redirigir-ne els estudis dins de la mateixa Universitat Politècnica.  
En tant que universitat pública, la Politècnica de València ha de garantir l'accés a l'ensenyament superior al major nombre possible d'estudiants, independentment dels seus condicionants socials o personals, d'acord amb criteris d'equitat i excel'lència. Però també ha de vetlar per l'aprofitament adequat dels recursos públics posats a disposició de la institució i dels seus estudiants, cosa que implica, entre altres fets, la necessitat d'exigir als estudiants una dedicació d'acord amb els mitjans posats a disposició seua i un rendiment acadèmic raonable al llarg de la seua estada a la universitat.  
L'estructura i les necessitats pròpies d'una institució com és la universitària no permeten preveure la possibilitat que els seus estudiants adopten comportaments de matrícula sense cap tipus de regulació. Les previsions de matrícula condicionen l'adquisició i organització dels mitjans materials i personals, de què ha de disposar la universitat amb antelació a l'inici de cada curs acadèmic i que difícilment poden reorientar-se si no es compleixen les previsions suposades una vegada iniciat el curs. Això no obstant, ha de compaginar-se amb la facilitació necessària d'oportunitats a les persones que per les seues condicions personals o laborals particulars es veuen impedits d'efectuar una matrícula com la que se suposa a un estudiant l'activitat del qual és precisament l'estudi. Per això, en aquesta normativa es preveu tant el règim de dedicació a temps complet com a temps parcial dels estudiants, i limitar el nombre d'aquests per les raons anteriorment comentades i amb l'exigència de justificar aquesta condició.  
Els criteris bàsics establits en aquesta normativa amb relació a les condicions de permanència són tres: una exigència mínima de superació d'ECTS en el primer curs d'estada a la universitat; la necessitat de superar el primer curs de les titulacions de grau en un termini raonable, i la necessitat de mantenir un mínim rendiment acadèmic al llarg dels estudis, i assegurar, alhora, les condicions perquè l'estudiant que es troba pròxim a finalitzar-ne els estudis puga completar-los definitivament. Les condicions de permanència han de ser enunciades i aplicades amb tot el rigor, però no per això han de ser tan inflexibles que no permeten reconduir conductes cojunturalment inadequades. Per això, es preveu la possibilitat que un estudiant que incompleix aquestes condicions pot disposar de mesures excepcionals i restringides d'exempció, continuar uns altres estudis o, fins i tot, reprendre'ls després d'una desvinculació de dos cursos acadèmics.  
Quant a les condicions de progrés que s'estableixen en aquesta normativa, estan basades en dos criteris fonamentals. D'una banda, evitar afavorir la fugida endavant dels estudiants amb assignatures pendents de primer curs, comportament de què es disposa abundants evidències objectives i que redunda en un descens del rendiment acadèmic. De l'altra, la necessitat d'ordenar adequadament la matrícula, tant pel que fa a la quantitat d'ECTS que poden prendre's anualment, com a l'ordenació temporal de les assignatures.  
El Consell Social és l'òrgan de participació de la societat a la universitat i, entre altres, li correspon la missió de vetlar pel rendiment dels serveis que presta la universitat, així com aprovar les normes que regulen el progrés i la permanència dels estudiants a la Universitat. Per tant, sembla adequat que aquest òrgan tinga coneixement regular de les condicions d'aprofitament dels estudiants. En aquesta normativa s'estableix la creació d'una Comissió de Permanència i Avaluació per Currículum, amb representació del dit Consell Social, per tal que, a més de retre compte al mateix Consell Social dels resultats d'aplicar la present normativa, poder establir criteris generals vàlids per al conjunt dels estudis de la Universitat, així com de resoldre, amb la col'laboració de centres, departaments i instituts universitaris, els casos excepcionals d'incompliment de les condicions de permanència que es presenten i els casos especials d'incompliment de les condicions de superació de l'avaluació per currículum.  
La Llei 2/2003, de 28 de gener, de la Generalitat, de Consells Socials de les Universitats Públiques i els Estatuts de la Universitat Politècnica de València estableixen que l'aprovació de les normes que regulen el progrés i la permanència a la universitat dels estudiants, d'acord amb els estudis respectius, correspon al Consell Social, bé per iniciativa pròpia o a proposta del Consell de Govern i després de l'informe previ del Consell de Coordinació Universitària.  
Per tot això, de conformitat amb el que disposa l'article 94 dels Estatuts de la Universitat Politècnica de València, aprovats pel Decret de la Comunitat Autònoma Valenciana 253/2003, de 19 de desembre, el ple del Consell Social de la Universitat Politècnica de València acorda aprovar la Normativa de Progrés i Permanència en les Titulacions Oficials d'aquesta.  
SECCIÓ 1a.  
Disposicions generals  
Article 1. Objecte  
La present normativa té per objecte regular les condicions de permanència i progrés dels estudiants de la Universitat Politècnica de València (en endavant UPV) en virtut del que disposa l'article 46.3 de la Llei Orgànica 6/2001 d'Universitats.  
Article 2. Àmbit d'aplicació  
1. Cal aplicar la present normativa als ensenyaments impartits per la UPV conduents a obtenir els títols de grau i màster universitari de caràcter oficial i validesa en tot el territori nacional (en endavant títols oficials).  
2. Queden exclosos de l'àmbit d'aquesta normativa les titulacions conjuntes amb altres universitats, que s'han de regir pel que a aquest efecte estableix el conveni o la memòria de verificació corresponents.  
SECCIÓ 2a  
El règim de dedicació dels estudiants  
Article 3. Modalitats de dedicació  
1. Els estudis conduents a obtenir els títols oficials de la UPV es poden cursar en règim de dedicació a temps complet o a temps parcial.  
2. El règim de dedicació ordinari dels estudiants de la UPV és el de temps complet.  
Article 4. Règim de dedicació a temps complet  
1. Els estudiants en règim de dedicació a temps complet han de fer efectiva una matrícula anual superior a 30 ECTS, o bé de tots els ECTS pendents per a finalitzar-ne els estudis, quan aquests són menys de 30.  
2. Sense necessitat de sol'licitar el règim de dedicació a temps parcial, el límit inferior de 30 ECTS pot ser sobrepassat quan, com a conseqüència d'aplicar les condicions de progrés especificades en els articles 16 i 17, el màxim nombre d'ECTS de què es pot matricular un estudiant és inferior a 30. En aquest cas, la matrícula ha de fer-se efectiva en la totalitat dels ECTS que permeta la condició esmentada.  
Article 5. Règim de dedicació a temps parcial  
1. Els estudiants en règim de dedicació a temps parcial en tenen limitada la matrícula anual a no més de 30 ECTS ni menys de 15 ECTS, dels quals no més de 18 poden correspondre a un mateix semestre.   
2. El llindar inferior de 15 ECTS només pot ser sobrepassat quan, com a conseqüència d'aplicar les condicions de progrés especificades en l'article 17.1.b, el nombre màxim d'ECTS de què es pot matricular un estudiant és inferior a 15. En aquest cas, la matrícula ha de fer-se efectiva en la totalitat dels ECTS que permeta la condició esmentada.  
3. El règim de dedicació a temps parcial ha de justificar-se, i en són causes, entre altres, les relacionades amb l'activitat laboral, la pràctica esportiva d'alt nivell, les necessitats educatives especials, les responsabilitats familiars o les labors de representació estudiantil.  
Article 6. Reserva de places en règim de dedicació a temps parcial  
En totes les titulacions de la UPV s'ha de reservar un màxim d'un 5% de places per a estudiants en règim de dedicació a temps parcial. En cas que el nombre de sol'licituds supere el percentatge anterior, la Comissió Acadèmica de Títol ha de resoldre la concessió o no del règim a temps parcial, en funció de les circumstàncies acreditades pels sol'licitants, sense que en cap cas es puga superar el 5% esmentat.  
Article 7. Sol'licitud del règim de dedicació a temps parcial  
1. El règim de dedicació a temps parcial ha de sol'licitar-se amb anterioritat al període de matrícula de cada curs acadèmic. La Comissió Acadèmica de Títol ha de resoldre la concessió del dit règim.  
2. En el cas dels estudiants de nou ingrés, independentment del règim de dedicació, la matrícula ha d'adequar-se al que a aquest efecte determina la legislació autonòmica o estatal vigent en el moment de la matrícula.  
SECCIÓ 3a.  
Condicions de permanència  
Article 8. Condicions de permanència en la primera matrícula  
Amb caràcter general, els estudiants que es matriculen per primera vegada en una titulació oficial, independentment del seu règim de dedicació, han de superar un mínim de 12 ECTS en el primer curs acadèmic. En cas contrari, no poden continuar els mateixos estudis en l'estructura responsable del títol (ERT) en què estan matriculats, tret del que indica l'article 13.1  
Article 9. Condicions de permanència en primer curs dels títols de grau  
1. Els estudiants de títols de grau en règim de dedicació a temps complet han de superar la totalitat del primer curs de la titulació en el termini màxim de dos cursos acadèmics. En cas contrari, no poden continuar els mateixos estudis al centre en què estan matriculats, ni altres títols oferits al mateix centre en què el primer curs és comú a aquells, tret del que indica l'article 13.2.   
2. Als efectes del termini establit en l'apartat anterior, els cursos matriculats en règim de dedicació a temps parcial computen per 0.5 cursos.  
Article 10. Condicions generals de permanència   
1. Els estudiants de títols de grau matriculats en els cursos segon i superiors i els estudiants dels títols de màster que durant dos cursos acadèmics consecutius no superen, almenys, el 50% dels crèdits de què estan matriculats en cada curs acadèmic, no poden continuar els mateixos estudis en l'ERT en què estan matriculats.   
2. La condició indicada en l'apartat anterior no és exigible quan el nombre d'ECTS pendents de superar per a completar la titulació és igual o inferior a 30 ECTS.  
Article 11. Desvinculació definitiva  
1. Sense cap tipus d'excepció, queden desvinculats definitivament d'un títol oficial, en l'ERT en què estan matriculats, els estudiants que resulten desvinculats per segona vegada d'aquest títol i en la mateixa ERT.  
2. Sense cap tipus d'excepció, queden desvinculats definitivament de la UPV els estudiants que resulten desvinculats definitivament de dos títols oficials diferents o dos títols iguals impartits en dues ERT diferents.  
Article 12. Alumnes provinents d'altres estudis oficials o d'altres universitats  
1. Als efectes del còmput d'ECTS a què es refereix aquesta secció 3a, no es consideren superats els reconeguts o convalidats.  
2. Als estudiants provinents d'altres universitats, se'ls ha d'aplicar les prescripcions contingudes en aquesta secció 3a en les mateixes condicions que als estudiants de nou ingrés.  
SECCIÓ 4a.  
Continuació d'estudis i reingrés  
Article 13. Continuació d'estudis  
1. Excepcionalment i a petició de l'estudiant, la Comissió de Permanència i Avaluació per Currículum (en endavant CPAC) pot concedir, per una sola vegada i quan hi ha causa justificada, la possibilitat de continuar els estudis en la mateixa ERT als estudiants que han incomplit la condició establida en l'article 8, després de la petició prèvia d'un informe no vinculant a l'ERT en què està matriculat. En aquests casos, un nou incompliment d'alguna de les condicions de permanència establides en la secció 3a suposa la desvinculació definitiva de la titulació en l'ERT en què està matriculat l'estudiant.  
2. Excepcionalment, a petició de l'estudiant que incompleix el que indica l'article 9 i després de la petició prèvia d'un informe no vinculant al centre en què està matriculat, la CPAC pot concedir, per una única vegada, una pròrroga d'un curs acadèmic per a completar la superació de tots els ECTS del primer curs dels títols de grau. Si no es supera la totalitat dels ECTS de primer curs en aquest període de pròrroga, l'estudiant queda desvinculat definitivament de la titulació en l'ERT en què està matriculat.  
Article 14. Reingrés  
Els estudiants desvinculats per primera vegada d'un títol i que no s'han desvinculat de la UPV definitivament poden demanar el reingrés en la titulació després de dos cursos acadèmics de desvinculació d'aquesta. Quan pertoque, aquest reingrés està condicionat al compliment de les condicions d'accés vigents en el moment de la sol'licitud. En aquests casos, un nou incompliment d'alguna de les condicions de permanència establides en la secció 3a suposa la desvinculació definitiva de la titulació en l'ERT en què està matriculat l'estudiant.  
Article 15. Sol'licitud de continuació d'estudis o de reingrés  
Els estudiants que desitgen sol'licitar la continuació d'estudis o el reingrés en una titulació han de presentar al Registre General de la UPV la sol'licitud corresponent, adreçada al president de la CPAC. Per a resoldre la sol'licitud, la CPAC ha de reclamar preceptivament un informe no vinculant a l'ERT. Tot això en els terminis que oportunament es fixaran cada curs acadèmic.  
SECCIÓ 5a  
Condicions de progrés  
Article 16. Condicions de progrés en el primer curs dels títols de grau   
1. Sense perjudici del que indica l'article 9, per a poder fer efectiva una matrícula en el segon curs de les titulacions de grau cal haver superat un nombre mínim d'ECTS del primer curs de la titulació.  
2. El mínim a què es refereix l'apartat anterior el defineix per a cada títol el centre dins d'un rang entre 48 i 60 ECTS.  
3. Quan el requeriment mínim establit pel centre és inferior a 60 ECTS, una vegada superat el dit mínim, la matrícula total d'assignatures de primer i segon cursos no pot excedir el nombre total d'ECTS superats de primer. En aquest cas, la Comissió Acadèmica de Títol ha d'aprovar el pla de matrícula de cada estudiant.  
Article 17. Condicions generals de progrés   
1. Tant per als títols de màster universitari, com per als de grau una vegada superat el primer curs totalment, la matrícula a realitzar per cada estudiant ha d'atenir-se a les condicions següents:   
a) El nombre màxim d'ECTS de matrícula anual, exclòs el TFG o TFM, és de 60. Per al còmput d'aquesta matrícula no es tenen en compte els ECTS reconeguts o convalidats.  
b) Només pot fer-se efectiva la matrícula en assignatures corresponents a dos cursos consecutius.  
c) Per a matricular-se d'alguna assignatura ubicada en un curs determinat és necessari fer efectiva la matrícula en totes les assignatures pendents de superar ubicades en el curs anterior. Aquesta regla també ha de ser respectada en cas de sol'licitud d'anul'lacions de matrícula.  
2. Excepcionalment i a petició de l'estudiant interessat, la limitació definida en l'epígraf a de l'apartat anterior pot incrementar-se fins a un màxim d'un 40% quan es dóna alguna de les circumstàncies següents i després de l'aprovació prèvia per la Comissió Acadèmica de Títol:  
a) Quan el nombre total d'ETCS per a completar la titulació, exclòs el TFG o TFM, és igual o inferior a 84.  
b) Quan el rendiment acadèmic del curs anterior és del 100% sobre matrícules iguals o superiors a 60 ECTS.  
SECCIÓ 6ª  
Comissió de Permanència i Avaluació per Currículum  
Article 18. Nomenament  
A proposta del rector, i després de l'aprovació prèvia en el Consell de Govern, el Consell Social nomena la CPAC.  
Article 19. Composició  
La composició de la CPAC és la següent:  
a) Vicerector d'Alumnat, que actua com a president  
b) Vicerector d'Estudis  
c) Director de l'Àrea de Rendiment Acadèmic, que actua com a secretari  
d) President de la Comissió d'Assumptes Acadèmics del Consell Social  
e) 2 directors de centre, en representació del seu col'lectiu  
f) 1 director de departament, en representació del seu col'lectiu  
g) Delegat d'Alumnes de la UPV, en representació del seu col'lectiu  
Article 20. Competències  
Són competències de la CPAC:  
a) Resoldre les sol'licituds de continuació d'estudis i les sol'licituds de reingrés en una titulació.   
b) Resoldre, a proposta de l'ERT, els casos excepcionals d'incompliment de les condicions de superació automàtica de l'avaluació per currículum.  
c) Confeccionar anualment l'informe de seguiment de l'aplicació de la present normativa per a presentar-la davant del Consell de Govern i el Consell Social.  
d) Resoldre les qüestions d'interpretació que es plantegen sobre la present normativa.  
e) Qualsevol altra que li encomane el Consell de Govern o el Consell Social.  
Article 21. Recursos  
Contra les resolucions de la CPAC, l'estudiant implicat pot interposar un recurs d'alçada, davant del rector de la universitat, en el termini d'un mes comptador a partir de l'endemà de la recepció de la notificació.  
Disposició addicional primera  
Totes les paraules contingudes en la present normativa que apareixen en gènere masculí han de llegir-se indistintament en gènere masculí o femení quan fan referència a persones.  
Disposició addicional segona  
La present normativa ha de revisar-se abans de finalitzar el curs acadèmic 2012-13, o quan es publique l'Estatut de l'Estudiant.  
Disposició transitòria primera  
A tots els plans d'estudi d'enginyeria, enginyeria tècnica, arquitectura, arquitectura tècnica, llicenciatura i diplomatura, en vigor en el moment d'aprovar la present normativa, se'ls ha d'aplicar la Normativa de regulació de les condicions de progrés i permanència a la Universitat Politècnica de València, aprovada pel Consell Social de 17 de juny de 2008 i les modificacions d'aquesta normativa aprovades en el Consell de Govern de 23 de juliol de 2009 i en el ple del Consell Social de 24 de juliol de 2009.  
Disposició transitòria segona  
La present normativa s'ha d'aplicar als estudiants adaptats de plans antics a partir del moment en què es materialitza la dita adaptació.  
Disposició transitòria tercera  
La present normativa s'ha d'aplicar als estudiants matriculats en els títols oficials adaptats a l'EEES i ja implantats en el curs 2009-10 a partir del moment de l'entrada en vigor.  
La CPAC ha de valorar de manera singular l'aplicació de les condicions d'excepcionalitat previstes en l'article 13 als dits estudiants.  
Disposició transitòria quarta  
Amb anterioritat al 26 de febrer de 2010, totes les ERT han d'especificar els requeriments mínims a què es refereix l'article 16.2.  
Disposició final primera  
Aquesta normativa s'aprova a l'empara de la disposició addicional 8a de la Llei Orgànica 4/2007, de 12 d'abril, que modifica la Llei Orgànica 6/2001, de 21 de desembre, d'Universitats, per la qual es dóna títol competencial als consells de govern de les universitats per a poder aprovar normativa d'aplicació necessària per a complir la llei orgànica esmentada.  
Disposició final segona  
La present normativa entra en vigor en el moment de l'aprovació pel Consell Social.  
Disposició derogatòria única  
Queda derogada la Normativa de regulació de les condicions de progrés i permanència a la Universitat Politècnica de València, aprovada pel ple del Consell Social d'11 de setembre de 2006, modificada pel Consell de Govern de 15 de maig de 2008 (aprovada pel Consell Social de 17 de juny de 2008), tret del que indica la disposició transitòria primera.